Na osnovi članka 43. Statuta Filozofskoga fakulteta Fakultetsko je vijeće na 2. sjednici u akademskoj godini 2010./2011. održanoj dana 24. studenoga 2010. donijelo je

**POSLOVNIK**

**Odbora za provjeru ispunjavanja uvjeta za izbor u zvanja**

**I. Opće odredbe**

**Članak 1.**

Odbor za provjeru ispunjavanja uvjeta za izbor u zvanja (u daljnjem tekstu: Odbor) stalno je tijelo Fakultetskoga vijeća koje provjerava ispunjavaju li pristupnici koji su se javili na natječaj opće uvjete, psihofizičke osobine te uvjete Rektorskog zbora za izbor u zvanja.

**II. Sastav Odbora**

**Članak 2.**

(1) Odbor se sastoji od pet članova u znanstveno-nastavnom zvanju redovitog profesora.

(2) Predsjednika Odbora, zamjenika predsjednika odbora i članove imenuje Fakultetsko vijeće.

(3) U skladu s kolektivnim ugovorom rad u Odboru se ne honorira.

**III. Mandat članova Odbora**

**Članak 3.**

(1) Mandat predsjednika i članova Odbora traje 4 (četiri) godine.

(2) Isti član može biti ponovno biran.

**Članak 4.**

Članstvo u Odboru prestaje završetkom mandata.

**IV. Razrješenje članova Odbora**

**Članak 5.**

(1) Član Odbora može biti razriješen dužnosti prije isteka roka na koji je imenovan, ako:

- sam zatraži razrješenje,

- obrazloženi prijedlog za razrješenje podnese njegov predlagatelj ili

- nije aktivan u radu, ne prisustvuje sjednicama ili se ne pridržava donesenih odluka.

(2) Odluku o razrješenju donosi Fakultetsko vijeće, koje na istoj sjednici imenuje drugog člana Odbora.

**V. Rad Odbora**

**Članak 6.**

(1) Tajništvo Fakulteta materijale za izbor dostavlja predsjedniku Odbora, odnosno njegovom zamjeniku ako je predsjednik odsutan.

(2) Prijedloge izvješća pripremaju svi članovi Odbora prema redoslijedu koji utvrđuje predsjednik Odbora.

(3) Predsjednik Odbora primljene materijale prosljeđuje članu Odbora na kojeg je red da pripremi prijedlog izvješća za predmetni izbor.

(4) Prijedlog izvješća se putem elektroničke pošte dostavlja svim članovima Odbora na uvid.

(5) Nakon usuglašavanja utvrđuje se konačni tekst izvješća koji potpisuju članovi Odbora.

(6) Izvješće je pravovaljano ako su ga potpisala najmanje 3 (tri) člana Odbora.

(7) Potpisano izvješće, u roku od 8 (osam) dana od dana prijema materijala, predsjednik Odbora vraća u Tajništvo fakulteta na daljnji postupak.

**VI. Prijelazne i završne odredbe**

**Članak 7.**

Dosadašnjim članovima Odbora mandat traje do 31. prosinca 2010. do kada će Fakultetsko vijeće imenovati nove članove.

**Članak 8.**

(1) Ovaj Poslovnik donosi Fakultetsko vijeće.

(2) Izmjene i dopune ovoga Poslovnika donose se na istovjetan način na koji je Poslovnik donesen.

**Članak 9.**

Ovaj Poslovnik stupa na snagu danom donošenja.

D e k a n i c a

Prof. dr. sc. Ana Pintarić

KLASA: 003-05/10-01/25

UR. BROJ: 2158-83-02-10-1